E-2714/2007

Þetta mál er höfðað af K kt. (...), F-götu, Reykjavík, með stefnu birtri 8. nóvember 2007 á hendur M, kt. (...), H-götu, Kópavogi. Það var tekið til úrskurðar 30. apríl sl. um kröfu stefnanda þess efnis að dómurinn kvæði á um umgengnisrétt sonar málsaðila, S, við stefnda.

Upphaflegar kröfur stefnanda voru þær að felld yrði niður með dómi sameiginleg forsjá málsaðila yfir sonum þeirra H, fæddum í maí 1991, og S, fæddum í febrúar 1994, og henni falin óskipt forsjá þeirra beggja. Þess var jafnframt krafist að dómurinn kvæði á um inntak umgengnisréttar S við stefnda. Að auki var krafist málskostnaðar að viðbættum virðisaukaskatti úr hendi stefnda eins og málið væri eigi gjafsóknarmál.

Stefndi krafðist þess að öllum kröfum stefnanda væri hafnað og að honum einum yrði dæmd forsjá beggja drengjanna. Ennfremur krafðist hann þess að stefnanda yrði gert að greiða einfalt meðlag með börnunum til 18 ára aldurs þeirra. Jafnframt var þess krafist að dómurinn kvæði á um inntak umgengnisréttar þess foreldris sem ekki fengi forsjá barnanna. Að auki var krafist málskostnaðar úr hendi stefnanda að viðbættum virðisaukaskatti.

Í þinghaldi 25. janúar sl. óskaði stefnandi dómkvaðningar matsmanns til að vinna sérfræðilegt mat, meðal annars á aðstæðum málsaðila og barna þeirra og öðrum atriðum sem þýðingu hafa í forsjármálum. Í þinghaldi 10. apríl var matsgerðin lögð fram. Þá var málið jafnframt rætt og skoðað hvort málsaðilar gætu náð samkomulagi. Við næstu fyrirtöku málsins 30. apríl mætti stefndi ekki en lögmaður hans lagði þá fram yfirlýsingu þar sem stefndi kvaðst, þvert gegn vilja sínum, gefa forsjána eftir til stefnanda.

Stefnandi kvaðst þá halda til streitu dómkröfu sinni um að dómur kvæði á um inntak umgengnisréttar S við stefnda. Telur stefnandi að þrátt fyrir að stefndi hafi fallist á kröfur hennar um forsjá drengjanna þá beri að túlka 4. mgr. 34. gr. barnalaga nr. 76/2003 þannig að dómstólnum sé skylt að taka afstöðu til umgengnisréttar drengsins við stefnda. Af því tilefni vísaði stefnandi til skýlauss réttar barns til reglubundinnar umgengni við það foreldri sem það býr ekki hjá samkvæmt 1. mgr. 46. gr. barnalaga nr. 76/2003 og skýlausrar skyldu foreldris til að rækja umgengni og samneyti við barn sitt samkvæmt 2. mgr. sömu greinar.

Lögmaður stefnda mótmælti því að krafa um inntak umgengni yrði tekin til úrskurðar og vísaði til þess að þar sem ekki sé lengur ágreiningur uppi í málinu um forsjá séu ekki lengur forsendur til að kveða á um inntak umgengni, sbr. 4. mgr. 34. gr. barnalaga. Ennfremur vísaði lögmaður stefnda til þess að ákvæðið sé heimildarákvæði þar sem meginreglan sé sú að sýslumaður skuli kveða á um umgengni og dómari geti hafnað því að ákveða inntak umgengnisréttar ef slík úrlausn er barni fyrir bestu.

Niðurstaða

Í greinargerð sinni gerði stefndi þá kröfu að dómurinn kvæði nánar á um inntak umgengnisréttar þess foreldris sem ekki fengi forsjá barnanna. Stefndi hefði því getað, þrátt fyrir að hann féllist á að stefnandi færi með forsjá beggja sona málsaðila, haldið fast við þá kröfu að dómurinn kvæði á um inntak umgengnisréttar hans og drengjanna. Það gerir hann ekki heldur krefst þess nú að dómurinn taki ekki afstöðu til inntaks umgengnisréttar hans og drengjanna. Þar sem stefndi hefur fallið frá þessari kröfu sinni verður ekki gegn vilja hans úrskurðað um inntak umgengnisréttar hans og sonanna eða annars þeirra, eins og stefnda krefst, þrátt fyrir skýlausan rétt barns til umgengni við það foreldra sinna sem það býr ekki hjá samkvæmt 1. mgr. 46. gr. barnalaga nr. 76/2003 og skýlausa skyldu foreldris til að rækja umgengni og samneyti við barn sitt samkvæmt 2. mgr. sömu lagagreinar.

I-kvk-nf L-kvk-nf, settur héraðsdómari, kveður upp þennan úrskurð.

Ú r s k u r ð a r o r ð :

Dómurinn mun ekki taka afstöðu til inntaks umgengnisréttar stefnda, M, og sonar hans S.

I-kvk-nf L-kvk-nf

Rétt endurrit staðfestir.

Héraðsdómi Reykjaness 5. 5. 2008